

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL PASLAUGŲ KAINŲ NUSTATYMO**

2021 m. balandžio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, Rokiškio rajono savivaldybės biudžeto sudarymo ir vykdymo, asignavimų administravimo ir atskaitomybės tvarkos aprašo 28 punktu, patvirtintu Rokiškio rajono savivaldybės tarybos 2020 m. balandžio 24 d. sprendimu Nr. TS-127 „Dėl Rokiškio rajono savivaldybės biudžeto sudarymo ir vykdymo, asignavimų administravimo ir atskaitomybės tvarkos aprašo patvirtinimo”, Rokiškio rajono savivaldybės taryba n u s p r e n d ž i a:

1. Nustatyti:
   1. Rokiškio rajono savivaldybei nuosavybės teise priklausančioje Žiūkeliškių poilsiavietėje, esančioje Žiūkeliškių k. 5, Jūžintų sen., teikiamų viešųjų paslaugų kainas:
      1. pastovioji dalis – 40,00 Eur/parai;
      2. kintamoji dalis – 1,5 Eur/asm. vienai parai;
   2. kartu su 1.1. nurodytomis paslaugomis papildomai gali būti teikiamos paslaugos:
      1. baidarių transportavimo paslauga – 0,4 Eur/km;
      2. patalynė – 4,08 Eur/kompl.;
   3. šio sprendimo 1.1 ir 1.2. papunkčiuose nustatytos paslaugos gali būti teikiamos tik biudžetinių, viešųjų įstaigų ir visuomeninių organizacijų, veiklai:
      1. vaikų formalus ir (ar) neformalus švietimas;
      2. vaikų ir jaunimo socializacija;
      3. neįgaliųjų ar kitų socialinę atskirtį patiriančių asmenų grupių socialinė integracija;
      4. pagalba ir (arba) socialines paslaugos asmenims, dėl amžiaus, neįgalumo ar kitų socialinių problemų negalintiems pasirūpinti savo asmeniniu gyvenimu ir dalyvauti visuomenės gyvenime ar patiriantiems skurdą ir socialinę atskirtį;
      5. žmonių fizinio aktyvumo poreikių per kūno kultūros ir sporto, sveikos gyvensenos propagavimo veiklą tenkinimas.

2. Įpareigoti administracijos direktorių per vieną mėnesį nuo šio sprendimo priėmimo parengti ir patvirtinti Žiūkeliškių poilsiavietės naudojimo tvarką.

3. Sprendimą paskelbti savivaldybės interneto svetainėje [www.rokiškis.lt](http://www.rokiškis.lt) ir teisės aktų registre.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rokiškio rajono savivaldybės tarybai

**SPRENDIMO PROJEKTO „DĖL PASLAUGŲ KAINŲ NUSTATYMO“**

**AIŠKINAMASIS RAŠTAS**

2021-04-14

Rokiškis

**Parengto sprendimo projekto tikslai ir uždaviniai.**

Nustatyti Rokiškio rajono savivaldybei priklausančioje Žiūkeliškių poilsiavietėje teikiamų paslaugų kainas bei paslaugų gavėjus.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas.

**Sprendimo projekto esmė.**

Vadovaujantis LR Vietos savivaldos įstatymo 16 straipsnio 2 dalies 37 punktu, savivaldybės taryba nustato  savivaldybės biudžetinių įstaigų teikiamų atlygintinų viešųjų paslaugų kainas.

Rokiškio rajono savivaldybei nuosavybės teise priklausančioje Žiūkeliškių poilsiavietėje, esančioje Žiūkeliškių k. 5, Rokiškio r. sav. yra įrengta 16 vietų, sukurta infrastruktūra tinkama vasaros stovykloms organizuoti. Siekiant efektyviai išnaudoti savivaldybei priklausantį turtą, siūloma teikti viešąją paslaugą, skirtą vaikų formaliam ir (ar) neformaliam švietimui, vaikų ir jaunimo socializacijai, neįgaliųjų ar kitų socialinę atskirtį patiriančių asmenų grupių socialinei integracijai, teikti pagalbą ir (arba) socialines paslaugas asmenims, dėl amžiaus, neįgalumo ar kitų socialinių problemų negalintiems pasirūpinti savo asmeniniu gyvenimu ir dalyvauti visuomenės gyvenime ar patiriantiems skurdą ir socialinę atskirtį bei tenkinti žmonių fizinio aktyvumo poreikius per kūno kultūros ir sporto, sveikos gyvensenos propagavimo veiklą.

Siūlomos patvirtinti paslaugų kainos apskaičiuotos, įvertinant planuojamas sąnaudas eksploatuojant poilsiavietę. Pastovioji paslaugos kainos dalis būtų mokama neatsižvelgiant į besinaudojančių poilsiaviete asmenų skaičių, o kintamoji būtų apskaičiuojama pagal stovyklautojų skaičių.

|  |  |  |  |  |
| --- | --- | --- | --- | --- |
|  | **2021 metų - preliminarūs duomenys** | | | **1 mėnesio savikaina** |
|  | **1.Pastoviosios išlaidos** | | | |
| 1. | Darbo užmokestis | etatų skaičius | 0,5 | 371,70 |
| 2. | Socialinio draudimo įmoka | etatų skaičius |  | 5,39 |
| 3 | Vandens laikiklių nuomos išlaidos | vnt | 2 laikikliai x 2,42 | 4,84 |
| 4 | Kuro išlaidos | km | 5,6/100\*210\*1,08 | 12,70 |
| 5 | Aplinkos priežiūrai | moto valandos | 12 val /12 litrų\*1,08 | 12,96 |
| 6 | Draudimo išlaidos | Eur | 278,58 / 12 | 23,22 |
| 7 | Pastatų amortizacijos išlaidos | Eur |  | 718,68 |
| 8 | Inventoriaus amortizacinės išlaidos | Eur |  | 71,40 |
| 9 | Trumpalaikis turtas | Eur |  | 20,00 |
|  | **Iš viso išlaidų, Eur** |  |  | **1240,89** |
|  | **Išlaidos 1 parai, Eur** |  |  | **40,00** |
|  | **2.Kintamosios išlaidos** | | | |
| 1 | Elektros energija | kwh/1kwh | 500 kwh x 0,19 | 95,00 |
| 2 | Dedamoji galia | kwh/1kwh | 2 kwh x 1,32 | 2,64 |
| 3 | Vanduo | vandens tara, buteliai | 16 vaikui x3 litrų x31d : 19 litrų/80 buteliai\*3,03 Eur | 242,40 |
| 4 | Astenizacija | kartai | 8\*10,43 | 83,44 |
| 5 | Dujų balionai | dujų balionai | 2\*15,00 | 30,00 |
| 6 | Šiukšlės | konteineriai | 2\*6,89 | 13,78 |
| 7 | Dezinfekcija, cheminės priemonės | Eur |  | 40,00 |
|  | **Iš viso išlaidų** |  |  | **507,26** |
|  | **Išlaidos 1 parai, Eur** |  |  | **16,36** |
|  | **3.Patalynės išlaidos** | | | |
| 1 | **Paslaugų sąnaudos su patalyne** | **1 patalynė/ 2,50 kg** | **1 vnt patalynės skalbimo kaina 1 kartui, Eur** | **4,08** |
|  | **4.Inventoriaus išlaidos** | | | |
| 1 | Transportavimo išlaidos, (darbo užmokestis, kuro išlaidos), Eur | 1 km |  | **0,40** |

Papildomai poilsiavietėje butų galima pasinaudoti patalyne, kurios kaina apskaičiuota remiantis skalbimo paslaugų viešojo pirkimo sutartyje nustatytais skalbimo įkainiais.

Stovyklavietėje esančiomis baidarėmis besinaudojantys stovyklautojai galės plaukti upe pasroviui / prieš srovę, o norėdami plaukti ilgesnį maršrutą galės papildomai užsakyti baidarių transportavimo paslaugą.

Pažymėtina, kad baidarių transportavimo ir patalynės suteikimo paslaugos galimos tik kartu su poilsiavietės paslaugomis ir atskirai nebus teikiamos.

Šiuo sprendimu taip pat siūloma įpareigoti administracijos direktorių parengti ir patvirtinti Žiūkeliškių poilsiavietės naudojimo tvarką.

**Galimos pasekmės, priėmus siūlomą tarybos sprendimo projektą:**

**teigiamos** – efektyviai naudojamas savivaldybės turtas, mažinama socialinė atskirtis, skatinama vaikų ir jaunimo socializacija, sportinė, sveikos gyvensenos veikla, didinamas pažeidžiamų grupių užimtumas;

**neigiamos** – nenumatoma.

**Kokia sprendimo nauda Rokiškio rajono gyventojams.**

Galimybė pasinaudoti paslaugomis.

**Finansavimo šaltiniai ir lėšų poreikis**.

Nenumatoma.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Jūžintų seniūnijos seniūnas Vytautas Stakys

Turto valdymo ir ūkio skyriaus vedėja Violeta Bieliūnaitė-Vanagienė